SKRIFTLIG FORESPØRGSEL P-2583/00

af Nelly Maes (Verts/ALE) til Kommissionen

(25. juli 2000)

Om: Foranstaltninger med sigte på sikrere kofangere til biler

Hvert år dør 42 500 mennesker i Den Europæiske Union i bilulykker, heraf er 9 300 fodgængere og cyklister. Størstedelen af disse fodgængere og cyklister er unge og ældre. Derfor fastlagde Kommissionen i marts 2000 en række prioriteringer med sigte på forbedring af sikkerheden for fodgængere og cyklister.

Det af kommissionsmedlem Liikanen varslede direktiv (forventet i foråret 2000), der forpligter bilindustrien til at gennemføre fire obligatoriske tests, lader imidlertid vente på sig. Disse fire tests skal sikre, at fodgængere og cyklister ved en påkørsel kun påføres mindre skader af kofanger og motorhjelm. Undersøgelser har vist, at dette årligt kan redde 2175 menneskeliv i EU.

Man må undre sig over, at dette varslede og meget nødvendige direktiv ikke er gennemført. Hver måneds forsinkelse medfører, at 175 menneskeliv i Den Europæiske Union, som et sådant direktiv kunne have reddet, går tabt.

Vil Kommissionen forelægge dette direktiv?

Hvornår vil det i givet fald ske?

Vil Kommissionen i givet fald lade alle fire tests (underben, bækken, børns hoveder og voksnes hoveder) indgå i direktivet for dermed at redde liv?

Vil Kommissionen i givet fald gøre denne test og de dermed forbundne sikkerhedskrav obligatoriske for alle nye biler?

Kan Kommissionen i benægtende fald anføre tungtvejende argumenter for, at dette livreddende direktiv (endnu) ikke er gennemført?

Samlet svar afgivet på Kommissionens vegne af Erkki Liikanen på skriftlige forespørgsler P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 og P-2760/00

(8. september 2000)

Kommissionen deler Parlamentets synspunkter på trafiksikkerheden i EF og nærer samme interesse som kommer til udtryk i en serie parlamentariske forespørgsler. Det er et hovedmål for Kommissionens politik at få vedtaget foranstaltninger der kan øge trafiksikkerheden og nedbringe antallet af trafikofre.

Kommissionen er overbevist om at bedre trafiksikkerhed er alles fælles ansvar, og alle vil sige EF-myndigheder, statslige, regionale og lokale myndigheder i medlemsstaterne, bilindustrien og trafikanterne selv. De foranstaltninger der skal træffes, omfatter forbedring af infrastrukturen, oplæring og oplysning af bilister og andre trafikanter, færdselsregler og tekniske styringsmidler samt aktiv og passiv sikkerhed i motorkøretøjer.

Som nogle af de ærede medlemmer har anført, har Kommissionen i meddelelsen(1) af 17. marts 2000 med titlen Trafiksikkerhed: hovedopgaver i EU Statusrapport og prioritering af foranstaltninger som et af de vigtige anliggende i en trafiksikkerhedspolitik på kort- til mellemlangt sigt anført bilfrontpartier der er sikrere for fodgængere og cyklister. Sådanne frontpartier skulle så indføres via typegodkendelse og eventuelt ved hjælp af lovgivning om ibrugværende biler.

Kommissionen er udmærket klar over hvilke farer der lurer på fodgængere og cyklister i trafikken. Bedre sikring af fodgængere har været drøftet intenst med de berørte parter i de seneste måneder. Alle berørte parter, herunder bilfabrikanterne, er blevet hørt og har haft lejlighed til at fremlægge deres forslag til hvordan man bedst tager fat på sagen. Drøftelserne har også handlet om sider af de tekniske krav til en udformning af frontpartier der giver større sikkerhed ved sammenstød.

Det er teknisk kompliceret at konstruere biler så kvæstelser af fodgængere ved påkørsel med lav hastighed minimeres. Denne indfaldsvinkel er ny og har ikke været prøver nogen andre steder i verden før. Europæiske akademiske institutioner der har specialiseret sig i køretøjers passive sikkerhed, har gjort et

stort stykke arbejde for at finde frem til en ydeevnestandard. Europa er i front på dette område. Skal der træffes foranstaltninger, skal de bygge på veletablerede videnskabelige evalueringsprocesser. Det er en tidskrævende opgave, og den er ikke afsluttet endnu. Under drøftelserne har fabrikanterne fremlagt et udkast til hvad de kan forpligte sig til med hensyn til de tekniske krav.

Da der tilbagestår en række uløste tekniske spørgsmål, har Kommissionen bedt Det Fælles Forskningscenter om at bidrage til evalueringerne. Kommissionen er villig til at fortsætte den omfattende høring af alle berørte parter og underrette Parlamentet om hvordan drøftelserne skrider frem først på efteråret. Den vil ikke gå på kompromis med målet, at nedbringe tilskadekomsterne, men det er nødvendigt at finde den bedste tekniske løsning der afspejler den nyeste viden.

(1) KOM(2000) 125 endelig.